title: Nicoya gazaxo
text: Radimi 1524 Nicoya vanpiyir gaderopafi is ristulafi is malyerotafi koeti levbenplekuni gu Villa de Bruselas. Nicoya dega is ewaleem ke pargalu is krimtaxo ke pargalu ton seltaskapaxo zo asketcayad.  Nicoya widava lente tozuraf debak gan espanik gire zo zabduyur aze rictaga banlize zo exoneyer solve patectolafi roti koe Nicopassaya tigiyir lize erkey ke Nicoya zo inkeyer.  Bak 1526 Pedrarias Dávila bowesik va Castilla del Oro artlapiyir aze va Chira ewala koilkayar aze van Nicoya az Granada wan lakiyir. Wali 1524 is 1540 irubasikeem ke Nicoya is patectolikeem ke Chira ewala gu encomienda bolk zo levpluyud. Jontikote ko Panama is Perua wetce levetirik zo divstayad.  Lana patavara al nedid da titaytcura ke sanelia ke Nicoya tiyir vas 82.15% . Rizakolafa konakakola ( 1529-1531 ) azu kerakolafa ( 1532-1534 )  dilizeyed isen uldinet da 200 000 patectolik ke Nicaragua is Nicoya zo tulevtirayad.  Radimi bassaneliara va Villa de Bruselas bak 1527 benplekuyuna gan Pedrarias Dávila, Nicoya gu Nicaragua winka kali 1554 zo rupteyer vieli Corregimiento Nicoya utca dem Chira is Paro zo kizeyer.  Nope tugodjawera ke espanafo boniaxo koe Nicoya, bana widava vanpiyir malexo ta istlanira ke espanaf olgalicusik va patecta wali 1560 is 1573.